Magyar költők vs Külföldi költők



"Párnás szavadon át nem üt a zaj - mesélj arról, mi a szép, mi a baj, emelvén szivünk a gyásztól a vágyig. Most temettük el szegény Kosztolányit s az emberségen, mint rajta a rák, nem egy szörny-állam iszonyata rág s mi borzadozva kérdezzük, mi lesz még, honnan uszulnak ránk uj ordas eszmék, fő-e uj méreg, mely közénk hatol - meddig lesz hely, hol fölolvashatol?..."

- József Attila

A Magyar költők vs Külföldi költők a Homokóra 1. évadának tizenharmadik része, az évad záróepizódja, ezzel a sorozat tizenharmadik része is. Három magyar költő, Petőfi Sándor, József Attila és Ady Endre harcol benne három külföldi költő, az angol William Shakespeare, az amerikai Edgar Allan Poe és a német Johann Goethe ellen. A rész 2017. december 31-én került nyilvánosságra.

Rapperek
Kenry26 mint Ady Endre

Ricsi mint József Attila

Deniel mint Petőfi Sándor

Ungdani mint William Shakespeare

Andor mint Johann Goethe

DØ mint Edgar Allan Poe

Külföldi költők
Egyszer egy bús éjféltájon élt hat költő. Ebből három

Nem volt több, csak pár használhatatlan kontár Magyarországon!

Nem fogjuk hagyni, hogy ez a három balfék nyerjen,

Ha harcolni próbál Goethe, Shakespeare és Edgar Allan!

A sorainkat az egész világ egy emberként zengi,

Nektek még a neveteket sem ismeri szinte senki.

Mi vagyunk a három eredeti, aki az alapokat lefektette,

És meggyaláznánk titeket, de a Pilvaker már megtette!

Magyar költők
Minden egyes művetek csak több ezer oldal unalom…

Mi megújítjuk a világirodalmat a magyar ugaron!

A legnagyobb verses nemzet vagyunk, hódítva nyugati vizeket,

És dicsekedve fűnek-fának, tiszta szívvel győzünk le titeket!

Szimbolista költészet! Sok természeti gyönyör!

Égető fájdalom, amely életeket gyötör!

Nem is ellenfél nekünk ez az alávaló aljanép!

Abbahagyjuk itt a csatát? Ej, ráérünk arra még!

Külföldi költők
Csatában akarsz meghalni? Legyen, ahogy kéred!

Mert mint a forradalmadat, úgy verlek le téged!

Hagyok időt, hogy ezt a sok kudarcot mind kiheverd…

Te a skizofrénről mit gondolsz? Mondj pár jambikus trimetert!

Nem is tudom, talán… picit hatásvadász.

Anyád felett zokogsz, de most velünk csatázz!

Az olvasóidat lenyűgözöd simán,

De úgy utállak én, ahogy Babits Mihály!

Ki vágtat éjen, s viharon át? Csak nem az eltévedt lovasod?

Hazaárulásért helyetted inkább Kassák Lajost olvasok!

Ha kultúrára vágysz, én csak egy életrajzot adok:

Író, költő, tudós, filozófus és jogász vagyok!

Magyar költők
Mi a Faust képzelsz magadról?! A messiással beszélsz!

Sokat írtál, és lehet, hogy a verseidből jól megélsz,

De hogy hány olyat vetettél papírra, ami tényleg mélyen hatott,

Azt egy kezemen meg tudnám számolni… hatot!

Poe! Egyik műved sem hátborzongató, csak rémes,

Mint hogy az unokahúgodra izgulsz… aki tizenhárom éves!

Előbb tedd le az alkoholt, és csak aztán írj a bajodról!

Te jössz, Sanyi! Mit gondolsz erről a harisnyás majomról?

A legkönnyebb ellenfél, akit egy költő kívánhat…

A plagizálásod talán még égőbb, mint a színházad!

Ha lesújt a helység kalapácsa, a legnagyobb büntetést kapod:

Itt esel el te, a harc mezején! Boldog születésnapot!

Külföldi költők
Neked Segesváron, neked meg a sínen van a helyed!

Csak te maradnál, Ady… de a szifilisz úgyis végez veled!

Na, ezt nem kellett volna… Rossz fényben tűnteted fel magunk.

Vagy elfelejtetted, hogy mi is szifiliszesek vagyunk?

Pontosan! A vesztünket akarod, biztos vagyok benne…

Meg mintha az alkoholproblémád annyival jobb lenne!

Há! A nagyképűség ékes példája az, aki itt áll;

Hozzátenném, egy időben te is sokat ittál!

Elhagytad az eszedet… pont ahogy a családod!

Talán ezért felejtetted el, hogy sok műved nem is a sajátod!

Próbálj újat írni! Én is szívesen megnézném!

Hidd el: nagyobb mészárlás lesz itt, mint a Macbeth végén!

Több dráma van itt, mint ami valaha született a fejemben,

De ezzel a hűtlenséggel most összementetek a szememben!

Tényleg eladtad a lelked, Goethe… Úgy viselkedtek, mint az állatok,

Pedig még egy orángután is veszélyesebb lenne nálatok!

A padlóm alatt van már egy szív, még kettőt csak-csak odazár,

De úgysem lesztek nálam elismertebb költők… soha már!

Magyar költők
A külföldiek csak a szokásos formájukat hozzák,

De a szövegeik elmaradottabbak, mint egész Magyarország!

Hogy beszélsz a hazádról, te alávaló féreg?

Én szégyellem magam, mert veled egy országban élek!

Mi a franc van veled? Összetartó nemzet voltunk,

De eldobtad a neved és meggyaláztad a múltunk!

Új vizeken jársz, de mit érsz vele, ember,

Ha szeptember végén úgyis feltámad a tenger?!

Én emigrálok Párizsba, miután végeztem veled,

Vagy csak simán Horváth Árpádhoz megyek… mint a nejed!

Nyugodjál meg, Endre! Én értem, miért haragszol,

De áruld már el, mit vártál egy ekkora paraszttól!

Én Nyugat vagyok, Attila! Csak azt mondtam, hogy elmehetek,

Úgyhogy ne csitítgassál, te borderline-os elmebeteg!

Azt hiszed, nem bírok el egy törött szárnyú héjával,

És most engem is hátba támadsz, ahogy tetted azt Lédával?!

Én máshogy értelmeztem, mikor újításról papoltál!

Levegőt! Nagyon fáj!

Érdekességek

 * Az epizód szilveszterkor jött ki, Petőfi Sándor születésnapján.
 * A csatát megosztotta a Facebook-oldalán Lackfi János.
 * Az epizód bekerült Magyarországon a felkapott videók közé.
 * Ez a második epizód, amiben egyáltalán nincsen cameoszereplő.

Hibák

 * Kenry26 szemüvegének nyoma látszik Ady Endre arcán.